บจ.เอ็มเอไอรอด ย้ายเครื่องจักรทันสมาชิกช่วยเพื่อน
สมาคม บจ.เอ็มเอไอ สรุปสมาชิกได้รับผลกระทบแค่ทางอ้อมจากน้ำท่วม ย้ายเครื่องจักรคลังเก็บสินค้าทัน เบื้องต้น บจ.ช่วยกันเองยังไม่ขอพึ่งทางการ
30 ต.ค. 2565

สมาคม บจ.เอ็มเอไอ สรุปสมาชิกได้รับผลกระทบแค่ทางอ้อมจากน้ำท่วม ย้ายเครื่องจักรคลังเก็บสินค้าทัน เบื้องต้น บจ.ช่วยกันเองยังไม่ขอพึ่งทางการ 
นายสมบัติ อนันตรัมพร นายกสมาคม บริษัทจดทะเบียน (บจ.) ในตลาดหลักทรัพย์ เอ็ม เอ ไอ (mai) เปิดเผยถึงผลการประชุมสมาชิกเมื่อวันที่ 1 พ.ย.ที่ผ่านมาว่า ขณะนี้มีแต่สมาชิกที่ได้รับผลกระทบทางอ้อมที่คลังสินค้าถูกน้ำท่วมเพียงบางส่วน แต่ยังสามารถนำสินค้าออกมาทางเรือได้ 
ขณะที่ส่วนใหญ่ได้ย้ายคลังสินค้าหรือย้ายเครื่องจักรในโรงงานที่อยู่ในพื้นที่เสี่ยงน้ำจะท่วมไปโรงงานสาขาอื่น หรือไปเช่าพื้นที่โรงงานหรือคลังสินค้าในโซนที่คาดว่าน้ำจะไม่ท่วมไว้ล่วงหน้าอย่างเช่น จ.ชลบุรี
“เดิมเคยมองว่ามี 4 บริษัท ที่ได้รับผลกระทบจากน้ำท่วมเพราะมีโรงงานหรือคลังสินค้าอยู่ใน อ.บางบัวทอง จ.นนทบุรี นิคมฯ ไฮเทค จ.พระนครศรีอยุธยา และนิคมฯ นวนคร จ.ปทุมธานี แต่พอคุยรายละเอียดพบว่า ยังไม่มีสมาชิกรายใดถึงขั้นต้องหยุดการผลิต เพราะส่วนใหญ่ได้เตรียมวิธีรับมือไว้ล่วงหน้าแล้ว อีกทั้งยังมีคำสั่งซื้อสินค้าเข้ามาอย่างต่อเนื่อง” นายสมบัติ กล่าว
นายกสมาคมบจ. กล่าวว่า ผลการหารือสมาชิกมีความเห็นว่าปัญหาน้ำท่วมยังไม่สิ้นสุด ระหว่างนี้ทางสมาชิกจะมีการช่วยเหลือกันในลักษณะเพื่อนช่วยเพื่อน โดยใช้วิธีส่งอีเมลไปยังผู้บริหาร บจ.ทั้งหมด 70 แห่ง ซึ่งใครต้องการขอความช่วยเหลือเรื่องอะไร หรือใครเสนอความช่วยเหลือให้เพื่อน บจ. ด้านใดก็สามารถรับรู้ได้ทุกแห่งพร้อมกันทางอีเมล เช่น บจ.รายหนึ่ง ยินดีให้ บจ.ที่ต้องการคลังสินค้าเก็บสต๊อกสินค้าได้โดยไม่คิดค่าใช้จ่าย เพราะมีคลังสินค้าแห่งหนึ่งที่ว่างอยู่และไม่ได้ใช้มาระยะหนึ่ง ซึ่งก็มีเพื่อน บจ.ตอบรับการช่วยเหลือดังกล่าว 
สำหรับความร่วมมือในการใส่เงินสมทบกองทุนช่วยเหลือผู้ประสบภัยที่ตลาดหลักทรัพย์ได้จัดตั้งขึ้นนั้น สมาคมได้ตกลงระดมเงินจาก 2 ส่วนคือ 1.การจัดกอล์ฟการกุศลในวันที่ 8 ธ.ค. ซึ่งเลื่อนจากกำหนดเดิมวันที่ 9 พ.ย. และ 2.การสมทบตามกำลังของแต่ละบริษัท